32004D0691
L 314/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 октомври 2004 година
за изменение на Решение 2002/840/ЕО за приемане на списък от одобрени съоръжения в трети страни за облъчване на храните
(нотифицирано под номер С(2004) 3679)
(текст от значение за ЕИП)
(2004/691/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 1999/2/ЕО на Европейския парламент и на Съвета от 22 февруари 1999 г. за сближаване на законодателствата на държавите-членки относно храните и хранителните съставки, които са обработени с йонизиращо лъчение (1), и по-специално член 9, параграф 2 от нея,
като има предвид, че:
(1)
Съгласно Директива 1999/2/ЕО храните, третирани с йонизиращо лъчение, не могат да бъдат внасяни от трета страна, освен ако не са третирани със съоръжения за облъчване, одобрени от Общността.
(2)
С Решение 2002/840/ЕО на Комисията (2) е създаден първоначален списък на одобрените съоръжения.
(3)
Комисията получи молба от съответните компетентни органи за одобрение на едно съоръжение за облъчване в Турция и на едно в Швейцария. Експертите на Комисията инспектираха съоръженията за облъчване, за да проверят дали съответстват на изискванията на Директива 1999/2/ЕО и по-специално дали официалният надзор гарантира в достатъчна степен тяхното съответствие с изискванията на член 7 от посочената директива. Компетентните органи на двете страни реагираха удовлетворително на всички препоръки, съдържащи се в окончателния доклад.
(4)
След присъединяването на Унгария към Общността на 1 май 2004 г. вече не е подходящо да се включва съоръжението за облъчване на тази държава-членка в списъка в приложението към Решение 2002/840/ЕО. Това съоръжение се добавя към списъка на одобрените съоръжения за облъчване в държавите-членки, упоменати в член 7, параграф 4 от Директива 1999/2/ЕО.
(5)
Решение 2002/840/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2002/840/ЕО се заменя с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 7 октомври 2004 година.